PMIndiaData/PMIndiaSum huggingface dataset:
मंत्रिमंडल ने सर्वोच्‍च न्‍यायालय और उच्‍च न्‍यायालयों के न्‍यायाधीशों के लिए संशोधित वेतन, ग्रेच्‍यूटी, भत्‍तों और पेंशन की मंजूरी दी

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने सर्वोच्‍च न्‍यायालय और उच्‍च न्‍यायालयों के न्‍यायाधीशों और सर्वोच्‍च न्‍यायालय और उच्‍च न्‍यायालयों के सेवानिवृत्‍त न्‍यायाधीशों के लिए संशोधित वेतन, ग्रेच्‍यूटी, भत्‍तों और पेंशन की मंजूरी दी। यह कदम केन्‍द्रीय कर्मचारियों के लिए गठित सातवें केंद्रीय वेतन आयोग की सिफारिशों के क्रियान्‍वयन के अनुपालन में हुआ है। इस मंजूरी से भारत के मुख्‍य न्‍यायाधीश (सीजेआई), भारत के सर्वोच्‍च न्‍यायालय के न्‍यायाधीशों, उच्‍च न्‍यायालयों के मुख्‍य न्‍यायाधीशों और सभी न्‍यायाधीशों के वेतन को प्रशासित करने वाले दो कानूनों नामत: सर्वोच्‍च न्‍यायालय न्‍यायाधीश (वेतन एवं सेवा शर्त) अधिनियम, 1958 और उच्‍च न्‍यायालय न्‍यायाधीश (वेतन एवं सेवा शर्त) अधिनियम 1954 में आवश्‍यक संशोधन करने का मार्ग प्रशस्‍त हो गया है। वेतन एवं भत्‍तों आदि में बढ़ोत्‍तरी से भारत के सर्वोच्‍च न्‍यायालय के 31 न्‍यायाधीशों (सीजेआई सहित) और उच्‍च न्‍यायालयों 1079 न्‍यायाधीशों को फायदा मिलेगा। इसके साथ-साथ लगभग 2500 सेवानिवृत्‍त न्‍यायाधीशों को भी पेंशन/ग्रेच्‍यूटी में संशोधन के कारण फायदा मिलेगा। संशोधित वेतन, गेच्‍यूटी, पेंशन और परिवार पेंशन में संशोधन 01.01.2016 से लागू होगा और बकाया राशि एकमुश्‍त भुगतान के रूप में प्रदान की जाएगी। पृष्‍ठभूमि: सर्वोच्‍च न्‍यायालय के न्‍यायाधीशों के संबंध में वेतन, गेच्‍यूटी, पेंशन और भत्‍ते आदि सर्वोच्‍च न्‍यायालय न्‍यायाधीश (वेतन एवं सेवा शर्त) अधिनियम, 1958 द्वारा प्रशासित होते हैं। उच्‍च न्‍यायालयों के वेतन, गेच्‍यूटी, पेंशन और भत्‍ते आदि उच्‍च न्‍यायालय न्‍यायाधीश (वेतन एवं सेवा शर्त) अधिनियम 1954 द्वारा प्रशासित होती हैं। सर्वोच्‍च न्‍यायालय और उच्‍च न्‍यायालयों के न्‍यायाधीशों के संबंध में वेतन, गेच्‍यूटी, पेंशन और भत्‍ते आदि संशोधन करने के लिए जब कभी भी कोई प्रस्‍ताव होता है तो उपर्युक्‍त अधिनियमों में संशोधन करने की आवश्‍यकता होती है। इसलिए, सरकार वेतन एवं भत्‍तों के संशोधन को लागू करने के लिए संबंधित अधिनियमों में संशोधन हेतु संसद के आगामी सत्र में एक विधेयक पेश करने का प्रस्‍ताव करती है।
बाबा साहेब अम्‍बे‍डकर स्‍मारक के निर्माण के लिए भूमि हस्‍तांतरण के समझौते पर प्रधानमंत्री की मौजूदगी में हस्‍ताक्षर

प्रधानमंत्री श्री नरेन्‍द्र मोदी की मौजूदगी में आज कें‍द्रीय वस्‍त्र मंत्रालय, महाराष्‍ट्र सरकार और राष्‍ट्रीय वस्‍त्र निगम के बीच मुम्‍बई के इंदु मिल्‍स परिसर के चैत्‍यभूमि से सटे 12 एकड़ भूखंड के हस्‍तांतरण के लिए एक त्रिपक्षीय समझौते पर हस्‍ताक्षर हुए। चैत्‍यभूमि में बाबा साहेब अम्‍बे‍डकर का अंतिम संस्‍कार किया गया था। इस समझौते पर प्रधानमंत्री की पहल पर हस्‍ताक्षर किये गये। इससे राष्‍ट्रीय वस्‍त्र निगम से महाराष्‍ट्र सरकार को जमीन हस्‍तांतरित करने संबंधी काफी अर्से से लम्बित मामले के समाधान का मार्ग प्रशस्‍त होगा, ताकि वह भारत रत्‍न बाबासाहेब डॉ. बी. आर. अम्‍बेडकर के लिए उपयुक्‍त स्‍मारक बनाने में सक्षम हो सके। महाराष्‍ट्र के मुख्‍यमंत्री श्री देवेंद्र फड़नवीज और केंद्रीय वस्‍त्र राज्‍य मंत्री श्री संतोष गंगवार भी नयी दिल्‍ली में इस समझौते पर हस्‍ताक्षर होने के समय मौजूद थे। उन्‍होंने बाबा साहेब अम्‍बे‍डकर के स्‍मारक के निर्माण के लिए भूमि हस्‍तांतरण संबंधी रुकावटे दूर करने की पहल के लिए प्रधानमंत्री का आभार व्‍यक्‍त किया। श्री फड़नवीज ने कहा कि अब बाबासाहेब के लिए एक खूबसूरत स्‍मारक का निर्माण किया जाएगा।
प्रधानमंत्री 5 जनवरी को कोच्चि–मंगलुरू प्राकृतिक गैस पाइपलाइन को राष्ट्र को समर्पित करेंगे

प्रधानमंत्री श्री नरेन्द्र मोदी 5 जनवरी 2021 को सुबह 11 बजे वीडियो कॉन्फ्रेंसिंग के माध्यम से कोच्चि-मंगलुरू प्राकृतिक गैस पाइपलाइन को राष्ट्र को समर्पित करेंगे। यह कार्यक्रम ‘एक राष्ट्र, एक गैस ग्रिड’ के निर्माण की दिशा में एक महत्वपूर्ण मील का पत्थर होगा। इस अवसर पर केन्द्रीय पेट्रोलियम एवं प्राकृतिक गैस मंत्री के साथ-साथ कर्नाटक तथा केरल के राज्यपाल एवं मुख्यमंत्री भी उपस्थित रहेंगे। इस पाइपलाइन के बारे में कुल 450 किलोमीटर लंबी इस पाइपलाइन का निर्माण गेल (इंडिया) लिमिटेड द्वारा किया गया है। इसकी परिवहन क्षमता 12 मिलियन मीट्रिक मानक क्यूबिक मीटर प्रति दिन है और यह कोच्चि (केरल) स्थित तरलीकृत प्राकृतिक गैस (एलएनजी) के पुनर्गैसीकरण टर्मिनल से एर्नाकुलम, त्रिशूर, पलक्कड़, मलप्पुरम, कोझीकोड, कन्नूर और कासरगोड जिले होते हुए मंगलुरु (दक्षिण कन्नड़ जिला, कर्नाटक) तक प्राकृतिक गैस ले जाएगी। इस परियोजना की कुल लागत लगभग 3000 करोड़ रूपये थी और इसके निर्माण के दौरान 12 लाख से अधिक मानव-दिवस के बराबर के रोजगार सृजित हुए। इंजीनियरिंग की दृष्टि से इस पाइपलाइन को बिछाना एक चुनौती थी क्योंकि इस पाइपलाइन का अपने मार्ग में 100 से अधिक स्थानों पर जल निकायों को पार करना जरूरी था। इस चुनौतीपूर्ण कार्य को क्षैतिज दिशात्मक ड्रिलिंग विधि नाम की एक विशेष तकनीक के जरिए पूरा किया गया। इस पाइपलाइन की सहायता से आम लोगों के घरों में पाइप्ड प्राकृतिक गैस (पीएनजी) और परिवहन क्षेत्र को संपीड़ित प्राकृतिक गैस (सीएनजी) के रूप में पर्यावरण के अनुकूल और सस्ती ईंधन की आपूर्ति होगी। यह पाइपलाइन अपने मार्ग में पड़ने वाले जिलों की वाणिज्यिक और औद्योगिक इकाइयों को भी प्राकृतिक गैस की आपूर्ति करेगी। स्वच्छ ईंधन के उपभोग के जरिए वायु प्रदूषण पर अंकुश लगाते हुए वायु की गुणवत्ता में सुधार करने में मदद मिलेगी।
प्रधानमंत्री 18 फरवरी को ठाणे और दिवा को जोड़ने वाली रेललाइन राष्ट्र को समर्पित करेंगे

प्रधानमंत्री मुंबई उपनगरीय रेलवे की दो उपनगरीय रेलगाड़ियों को भी झंडी दिखाकर रवाना करेंगे लगभग 620 करोड़ रुपये की लागत से निर्मित, अतिरिक्त रेलवे लाइनें उपनगरीय रेलगाड़ियों के यातायात में लंबी दूरी की रेलगाड़ियों के यातायात मैं रुकावट को काफी हद तक दूर करेंगी इन पटरियों से 36 नई उपनगरीय रेलगाड़ियां भी चल सकेंगी प्रधानमंत्री श्री नरेन्द्र मोदी 18 फरवरी, 2022 को शाम 4:30 बजे ठाणे और दिवा को जोड़ने वाली दो अतिरिक्त रेलवे लाइनों को वीडियो कॉन्फ्रेंस के माध्यम से राष्ट्र को समर्पित करेंगे। प्रधानमंत्री मुंबई उपनगरीय रेलवे की दो उपनगरीय रेलगाड़ियों को भी झंडी दिखाकर रवाना करेंगे। इसके बाद वे इस अवसर पर अपना संबोधन करेंगे। कल्याण मध्य रेलवे का मुख्य जंक्शन है। देश के उत्तरी और दक्षिणी भाग से आने वाला यातायात कल्याण में एक साथ हो जाता है और छत्रपति शिवाजी महाराज टर्मिनस (सीएसटीएम) की ओर चला जाता है। कल्याण और सीएसटीएम के बीच चार पटरियों में से दो ट्रैक धीमी लोकल ट्रेनों के लिए और दो ट्रैक फास्ट लोकल, मेल एक्सप्रेस और मालगाड़ियों के लिए इस्तेमाल किए गए थे। उपनगरीय और लंबी दूरी की रेलगाड़ियों को अलग करने के लिए दो अतिरिक्त पटरियों की योजना बनाई गई थी। ठाणे और दिवा को जोड़ने वाली दो अतिरिक्त रेल लाइनें लगभग 620 करोड़ रुपये की लागत से बनाई गई हैं और इसमें 1.4 किमी लंबा रेल फ्लाईओवर, 3 प्रमुख पुल, 21 छोटे पुल शामिल हैं। ये लाइनें मुंबई में उपनगरीय रेलगाड़ियों के यातायात के साथ लंबी दूरी की रेलगाड़ियों के यातायात में रुकावट को काफी हद तक दूर कर देंगी। इन लाइनों से शहर में 36 नई उपनगरीय रेलगाड़ियां भी चलाई जा सकेंगी।
प्रधानमंत्री ने सियाचिन में सैनिकों की मृत्यु पर शोक व्यक्त किया

प्रधानमंत्री श्री नरेन्द्र मोदी ने सियाचिन में सैनिकों के निधन पर शोक व्यक्त किया है। प्रधानमंत्री ने कहा, ‘सियाचिन में सैनिकों के साथ हुआ हादसा बहुत दुखद है। मैं उन बहादुर जवानों को सलाम करता हूं जिन्होंने देश के लिए अपनी जान दे दी। उनके परिवारों के प्रति मेरी संवेदनाएं।
गुरु गोबिंद सिंह जी के आदर्शों से प्रेरित होकर देश आगे बढ़ रहा है: प्रधानमंत्री श्री नरेन्द्र मोदी

प्रधानमंत्री, श्री नरेन्द्र मोदी ने गुरु गोविंद सिंह जी को उनके प्रकाश परब पर नमन किया है। उन्होंने इस शुभ अवसर पर देशवासियों को शुभकामनाएं दीं। श्री मोदी, वीडियो कॉन्फ्रेंस के माध्यम से आज प्रधानमंत्री आवास योजना – ग्रामीण के अंतर्गत उत्तर प्रदेश में 6 लाख से अधिक लाभार्थियों को वित्तीय सहायता जारी करने के बाद बोल रहे थे। प्रधानमंत्री ने प्रकाश परब के अवसर पर लाभार्थियों को शुभकामनाएं दीं। उन्होंने कहा कि उन्हें लगता है कि गुरु साहिब उनके प्रति बहुत दयालु रहे हैं और उन्हें उनकी सेवा करने का पर्याप्त अवसर दिया है। गुरु साहिब का जीवन और संदेश हमें सेवा और सच्चाई के मार्ग पर चलते हुए चुनौतियों का सामना करने के लिए प्रेरित करता है। श्री मोदी ने कहा कि शक्ति और साहस का यह स्तर सेवा और सच्चाई की भावना से आता है और देश गुरु गोबिंद सिंह जी द्वारा दिखाए इस पथ पर आगे बढ़ रहा है।
मंत्रिमंडल ने संयुक्त डाक टिकट जारी करने पर भारत और आर्मेनिया के बीच समझौता ज्ञापन को मंजूरी दी

प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल को संयुक्त डाक टिकट जारी करने के बारे में भारत और आर्मेनिया के बीच समझौता ज्ञापन से अवगत कराया गया। समझौता ज्ञापन पर जून, 2018 में हस्ताक्षर किए गए थे। समझौता ज्ञापन के अनुसार संचार मंत्रालय का डाक विभाग और आर्मेनिया का राष्ट्रीय डाक संचालक (‘हे पोस्ट’ सीजेएससी) पारस्परिक रूप से नृत्य विषय पर संयुक्त डाक टिकट जारी करने पर सहमत हुए हैं। संयुक्त डाक टिकट अगस्त, 2018 में जारी किए गए थे। स्मृति डाक टिकटों में भारत के मणिपुरी नृत्य तथा आर्मेनिया के हौब एरेक नृत्य दिखाए गए हैं।
अभिरुचि व्यक्त करने वाले पक्षों से खुले आमंत्रण के जरिए प्राप्त प्रस्तावों के आधार पर रेलवे स्टेशनों का पुनर्विकास

प्रधानमंत्री नरेन्‍द्र मोदी की अध्‍यक्षता में आज केन्‍द्रीय मंत्रिमंडल ने ‘जैसा है जहां है’ आधार पर अभिरुचि व्‍यक्‍त करने वाले पक्षों से खुले आमंत्रण के माध्‍यम से क्षेत्रीय रेलवे द्वारा रियल एस्‍टेट के वाणिज्‍यिक विकास सहित डिजाइन तथा व्‍यवसाय विचार के साथ रेलवे स्‍टेशनों के पुनर्विकास के लिए मंजूरी दे दी। अभिरुचि व्‍यक्‍त करने वाले पक्षों से खुली निविदा द्वारा स्‍टेशनों के पुनर्विकास के लिए ‘ए 1’ तथा ‘ए’ श्रेणी के स्‍टेशनों की (लगभग 400) प्रस्‍तुति की जाएगी। इन स्‍टेशनों का विकास भूमि तथा स्‍टेशनों के आसपास के स्‍थानों का लाभ उठाते हुए किया जाएगा। इस मंजूरी से रेल मंत्रालय को ‘ए 1’ तथा ‘ए’ श्रेणी के स्‍टेशनों के पुनर्विकास में तेजी लाने में मदद मिलेगी। इन श्रेणियों के स्‍टेशन सामान्‍यत: मेट्रो शहरों, प्रमुख शहरों, धार्मिक केन्‍द्रों तथा महत्‍वपूर्ण पर्यटक स्‍थलों पर हैं। इससे अभिरुचि वाले पक्षों से नवाचार को प्रोत्‍साहन मिलेगा और रेलवे को कोई लागत वहन नहीं करना पड़ेगा। संदर्भ:- भारतीय स्‍टेशन विकास निगम लिमिटेड (आईआरएसडीसी) के माध्‍यम से चिह्नित स्‍टेशनों का पुनर्विकास किया जा रहा है। आईआरएसडीसी केवल कुछ ही स्‍टेशनों का पुनर्विकास करने में सक्षम है। काफी संख्‍या में स्‍टेशनों के पुनर्विकास की आवश्‍यकता है इसलिए अभिरुचि वाले पक्षों से खुली निविदा के माध्‍यम से स्‍टेशनों के पुनर्विकास का प्रस्‍ताव है।
प्रधानमंत्री कल वाराणसी, कानपुर और गाजियाबाद का दौरा करेंगे

वाराणसी में काशी विश्वनाथ मंदिर गलियारे की आधारशिला रखेंगे लखनऊ मेट्रो रेल परियोजना का उद्घाटन करेंगे, पनकी पावर प्‍लांट का शुभारम्‍भ करेंगे और प्रधानमंत्री कानपुर में आगरा मेट्रो रेल परियोजना का शिलान्‍यास करेंगे प्रधानमंत्री द्वारा गाजियाबाद में हिंडन एयरपोर्ट सिविल टर्मिनल का उद्घाटन और दिल्‍ली- गाजियाबाद–मेरठ आरआरटीएस का शिलान्‍यास किया जाएगा प्रधानमंत्री श्री नरेन्‍द्र मोदी 8 मार्च, 2019 को उत्तर प्रदेश में वाराणसी, कानपुर और गाजियाबाद का दौरा करेंगे। वे वहां राज्य की कई विकास परियोजनाओं का शुभारम्‍भ करेंगे। वाराणसी में प्रधानमंत्री वाराणसी में काशी विश्वनाथ मंदिर जाएंगे। वे काशी विश्वनाथ मंदिर पहुंच मार्ग, सौंदर्यीकरण और सुदृढ़ीकरण परियोजना की आधारशिला रखेंगे। बाद में प्रधानमंत्री परियोजना स्थल का निरीक्षण करेंगे। प्रधानमंत्री वाराणसी में दीनदयाल हस्तकला संकुल में राष्ट्रीय महिला आजीविका सम्‍मेलन – 2019 में भाग लेंगे। वे स्व सहायता समूहों की पांच महिलाओं को प्रशंसा पत्र वितरित करेंगे। महिला स्व सहायता समूहों के सदस्य भी प्रधानमंत्री के साथ अपने अनुभव साझा करेंगे। प्रधानमंत्री लाभार्थियों को इलेक्ट्रिक चाट, सोलर चरखा और हनी वॉर्प तथा चेक वितरित करेंगे। दीनदयाल अंत्योदय योजना – एनआरएलएम, उत्‍तर प्रदेश द्वारा सहायता प्राप्त महिला स्‍व सहायता समूह ‘भारत के वीर’ कोष में योगदान के लिए प्रधान मंत्री को चेक सौंपेगे। प्रधानमंत्री एक जनसभा को भी संबोधित करेंगे कानपुर में प्रधानमंत्री पनकी पावर प्लांट का शुभारम्‍भ करेंगे। यह नया प्रतिष्‍ठान 660 मेगावाट बिजली उत्पादन और वितरण इकाई है। प्रधानमंत्री लखनऊ मेट्रो रेल परियोजना का उद्घाटन करेंगे। वे वीडियो लिंक के जरिए चौधरी चरण सिंह एयरपोर्ट स्टेशन, लखनऊ से मेट्रो रेल को रवाना करेंगे। प्रधानमंत्री आगरा मेट्रो रेल परियोजना का शिलान्यास करेंगे। वे प्रधानमंत्री आवास योजना (पीएमएवाई) के लाभार्थियों को चाबियां वितरित करेंगे। बाद में, प्रधानमंत्री इस अवसर पर एकत्रित लोगों को भी संबोधित करेंगे। गाजियाबाद में प्रधानमंत्री मेट्रो के दिलशाद गार्डन – शहीद स्‍थल (नई बस अड्डा) सेक्‍शन का उद्घाटन करेंगे। वे शहीद स्‍थल मेट्रो स्टेशन से मेट्रो रेल को झंडी दिखाएंगे। इस एलिवेटेड मेट्रो कॉरिडोर सेक्शन में 8 स्टेशन होंगे। यह गाजियाबाद और नई दिल्ली के लोगों के लिए सुविधाजनक परिवहन माध्‍यम होगा और इससे यातायात की भीड़ भी कम होगी। प्रधानमंत्री हिंडन एयरपोर्ट सिविल टर्मिनल, गाजियाबाद में हिंडन एयरपोर्ट सिविल टर्मिनल का उद्घाटन करेंगे। हिंडन के इस नए सिविल एयरपोर्ट टर्मिनल से घरेलू उड़ानों के संचालन से पश्चिमी उत्तर प्रदेश और राष्‍ट्रीय राजधानी क्षेत्र के यात्रियों को लाभ होगा। प्रधानमंत्री दिल्ली – गाजियाबाद – मेरठ आरआरटीएस का शिलान्यास करेंगे। यह पहली, उच्च गति और उच्च आवृत्ति रेल आधारित रीजनल रैपिड ट्रांजिट सिस्टम (आरआरटीएस) परियोजना में से एक है। इससे क्षेत्रीय परिवहन सुविधा में काफी सुधार होगा और रोजगार के अवसर उपलब्‍ध होंगे। प्रधानमंत्री गाजियाबाद में शिक्षा, आवास, पेयजल, स्वच्छता और सीवरेज प्रबंधन की विभिन्न विकास परियोजनाओं का भी शुभारम्‍भ करेंगे। वे विभिन्न योजनाओं के लाभार्थियों को प्रमाण पत्र वितरित करेंगे। बाद में, वे एक जनसभा को संबोधित करेंगे।
मंत्रिमंडल ने नागरिक विमानन सुरक्षा में वृद्धि और विकास के सहयोग के लिए भारत एवं ऑस्‍ट्रेलिया के बीच एमओयू को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने नागरिक विमानन सुरक्षा में वृद्धि और विकास के सहयोग के लिए भारत और ऑस्‍ट्रेलिया के बीच सहमति ज्ञापन (एमओयू) पर हस्‍ताक्षर के लिए अपनी मंजूरी दी है। इस एमओयू से भारतीय विमानन सुरक्षा अधिकारियों को अपने ऑस्‍ट्रेलियाई समकक्ष की विशेषज्ञता साझा करने और भारत में समग्र विमानन सुरक्षा के माहौल को सुधारने का अवसर प्राप्‍त होगा। यह एमओयू दोनों देशों के बीच सुरक्षा सहयोग के क्षेत्र में वृद्धि को बढ़ावा देने के साथ-साथ अंतरराष्‍ट्रीय दायित्‍व का अनुपालन सुनिश्चित करेगा।
प्रधानमंत्री नरेन्‍द्र मोदी ने भारत सरकार के शीर्ष  वैज्ञानिक अधिकारियों के साथ की बैठक

प्रधानमंत्री नरेन्‍द्र मोदी ने मंगलवार को के शीर्ष वैज्ञानिक अधिकारियों के साथ बैठक की । इन अधिकारियों में नीति आयोग के सदस्‍य डाक्‍टर वी के सारस्‍वत ,भारत सरकार के मुख्‍य वैज्ञानिक सलाहकार डाक्‍टर आर चिंदबरम और केन्‍द्र सरकार के विभिन्‍न विज्ञान विभागों के सचिव शामिल थे। बैठक में अधिकारियों ने प्रधानमंत्री को विभिन्‍न क्षेत्रों में वैज्ञानिक अनुसंधान में हुई प्रगति की जानकारी दी। बैठक में प्रधानमंत्री ने इस बात पर जोर दिया कि प्रौद्योगिकि और नवाचार भारत की प्रगति और समृद्धि के लिए बेहद जरुरी है। उन्‍होंने कहा कि देश की समस्‍याओं के समाधान के लिए विज्ञान और प्रौद्योगिकी के क्षेत्र में विज्ञान का इस्‍तेमाल सरकार की प्राथमिकता है। खेल जगत में प्रतिभाओं की खोज का उदाहरण देते हुए प्रधानमंत्री ने कहा कि स्‍कूली छात्रों में भी विज्ञान विषयों में इसी तरह प्रतिभाओं की खोज की एक प्रणाली विकसित की जानी चाहिए। उन्‍होंने कहा कि जमीनी स्‍तर पर कई तरह के नवोन्‍मेषण हो रहे हैं। इन नवोन्‍मेषणों का लाभ सबतक पहुंचाने के लिए एक सक्षम व्‍यवस्‍था विकसित की जानी चाहिए । उन्‍होंने इस संदर्भ में रक्षाकर्मियों द्वारा किए गए नवाचार का भी उल्‍लेख किया। प्रधानमंत्री ने कृषि क्षेत्र में प्रोटीन युक्‍त दालों, खाद्यपदार्थों को पोषण युक्‍त बनाने तथा तीसी में मूल्‍य संवर्धन को प्राथमिकता के तौर पर लेते हुए इस दिशा में तेजी से काम करने की आवश्‍यकता बताई। ऊर्जा के क्षेत्र का जिक्र करते हुए प्रधानमंत्री ने कहा कि ईंधन के आयात पर निर्भरता घटाने के लिए सौर ऊर्जा के सर्वाधिक इस्‍तेमाल की संभावनाएं तलाशी जानी चाहिंए । आमलोगों का जीवन स्‍तर सुधारने तथा इस रास्‍ते में आने वाली चुनौतियों से निबटने में भारतीय वैज्ञानिको की क्षमताओं पर भरोसा जताते हुए प्रधानमंत्री ने अधिकारियों से देश के स्‍वाधीनता के 75साल पूरे होने के अवसर पर 2022 तक इस दिशा में एक निश्‍चित लक्ष्‍य तय करने का अनुरोध किया ।
प्रधानमंत्री ने प्रख्यात फिल्म अभिनेता शशि कपूर को दादा साहब फाल्के पुरस्कार से सम्मानित किए जाने की घोषणा पर बधाई दी

प्रधानमंत्री श्री नरेंद्र मोदी ने प्रख्यात फिल्म अभिनेता शशि कपूर को दादा साहब फाल्के पुरस्कार से सम्मानित किए जाने की घोषणा पर बधाई दी है। अपने बधाई संदेश में प्रधानमंत्री ने कहा कि शशि कपूर जी श्रेष्ठ अभिनेता और फिल्म जगत के निष्ठावान स्तंभ हैं। मैं दादा साहब फाल्के पुरस्कार से सम्मानित किए जाने की घोषणा पर उन्हें अपनी शुभकामनाएं देता हूं।
प्रधानमंत्री कल केन्द्रीय औद्योगिक सुरक्षा बल के 50वें स्थापना दिवस समारोह में शामिल होंगे

प्रधानमंत्री श्री नरेंद्र मोदी 10 मार्च, 2019 को गाजियाबाद में केंद्रीय औद्योगिक सुरक्षा बल (सीआईएसएफ) के 50वें स्थापना दिवस समारोह में शामिल होंगे। प्रधानमंत्री इस अवसर पर गाजियाबाद के इंदिरापुरम में 5वीं बटालियन शिविर में आयोजित कार्यक्रम में केंद्रीय औद्योगिक सुरक्षा बलों की परेड का निरीक्षण करेंगे। वह विशिष्ठ और मेधावी सेवाओं के लिए पुलिस और अग्निशमन सेवा पदक भी प्रदान करेंगे। प्रधानमंत्री शहीद स्मारक पर माल्यार्पण करेंगे और इसके पश्चात सीआईएसएफ कर्मियों को संबोधित करेंगे।
केंद्रीय तम्‍बाकू अनुसंधान संस्‍थान की भूमि का आचार्य एन.जी. रंगा कृषि विश्‍वविद्यालय हैदराबाद को कृषि कॉलेज की स्‍थापना के लिए हस्‍तांतरण

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने केंद्रीय तम्‍बाकू अनुसंधान संस्‍थान (सीटीआरआई) राजमुंद्री की 21.93 एकड़ भूमि का आचार्य एन.जी. रंगा कृषि विश्‍वविद्यालय हैदराबाद को राजमुंद्री में कृषि कॉलेज की स्‍थापना के लिए 50 वर्ष की अवधि के लिए लम्‍बे पट्टे के आधार पर हस्‍तांतरण करने के लिए अपनी मंजूरी दी है । पृष्‍ठभूमि आचार्य एन.जी. रंगा कृषि विश्‍वविद्यालय ने गोदावरी डेल्‍टा से जुड़े उन्‍नत कृषि ज्ञान को प्राप्‍त करने के लिए कृषि स्‍नातकों को प्रशिक्षित करने हेतु शैक्षिक वर्ष 2008-09 के दौरान पूर्वी गोदावरी जिले में स्थित राजमुंद्री में एक नया कृषि कॉलेज स्‍थापित किया था। वर्तमान में यह कृषि कॉलेज अस्‍थाई रूप से स्‍थानीय ेकला और विज्ञान कॉलेज (एसकेवीटी कॉलेज) के किराये के आवास में चल रहा है। भूमि के स्‍थानांतरण के बाद यह कॉलेज अपना स्‍थाई परिसर विकसित करने में समर्थ हो जाएगा। राजमुंद्री में नये कृषि कॉलेज की स्‍थापना से गोदावरी डेल्‍टा में कृषि अनुसंधान और शिक्षा के रूप में निश्चित रूप से एक लम्‍बा रास्‍ता तय होगा और इससे भारतीय कृषि अनुसंधान परिषद को शिक्षा अनुसंधान एवं विस्‍तार सहित अपने एक जनादेश को पूरा करने में मदद मिलेगी।
प्रधानमंत्री कल पहली मध्‍यम तेज गति वाली वंदे भारत एक्‍सप्रेस रेलगाड़ी को झंडी दिखाकर रवाना करेंगे

गाड़ी से दिल्‍ली और वाराणसी के बीच की यात्रा केवल 8 घंटों में पूरी हो जाएगी रेल गाड़ी सोमवार और गुरूवार को छोड़कर अन्‍य सभी दिन चलेगी गति, मानक और सुविधा वंदे भारत एक्‍सप्रेस की पहचान होगी यह मेक-इन-इंडिया की सफलता का एक उदाहरण है भारतीय रेल का मेक-इन-इंडिया प्रयास मध्‍यम तेज गति वाली ‘वंदे भारत एक्‍सप्रेस’ रेल गाड़ी के रूप में साकार हुआ है। प्रधानमंत्री श्री नरेन्‍द्र मोदी कल सुबह नई दिल्‍ली रेलवे स्‍टेशन से इस गाड़ी को झंडी दिखाकर रवाना करेंगे। प्रधानमंत्री इस अवसर पर रेल गाड़ी में यात्री सुविधाओं का जायजा लेंगे और वहां उपस्थित लोगों को संबोधित करेंगे। यह गाड़ी नई दिल्‍ली से कानपुर और इलाहाबाद होते हुए वाराणसी जाएगी। वंदे भारत एक्‍सप्रेस के पहले सफर पर केंद्रीय रेल और कोयला मंत्री श्री पीयूष गोयल इसमें यात्रा करने वाले अधिकारियों और मिडिया कर्मियों के दल का नेतृत्‍व करेंगे। यह गाड़ी बीच रास्‍ते में कानपुर और इलाहाबाद में रुकेगी जहां गणमान्‍य लोग और आम नागरिक इसके स्‍वागत में मौजूद रहेंगे। वंदे भारत एक्‍सप्रेस 160 किलो मीटर प्रति घंटे तक की तेज रफ्तार ले सकती है। इसमें यात्रियों के लिए शताब्‍दी रेल गाड़ी की तरह विभिन्‍न श्रेणियां बनाई गई हैं लेकिन यात्री सुविधाएं उससे बेहतर हैं। सोमवार और गुरूवार को छोड़कर अन्‍य सभी दिन चलने वाली यह गाड़ी दिल्‍ली और वाराणसी के बीच की दूरी महज 8 घंटे में पूरी कर लेगी। इसके सभी डिब्‍बों में स्‍वचालित दरवाजे, जीपीएस आधारित दृश्‍य-श्रव्‍य यात्री सूचना प्रणाली,मनोरंजन के लिए वाई-फाई सेवा तथा आरामदायक सीटें लगाई गईं हैं। गाड़ी के सभी शौचालय बायो-वैक्‍यूम प्रणाली से बने हैं। डिब्‍बों में दो प्रकार की प्रकाश सुविधा दी गई है, जो डिब्‍बे में सभी के लिए सामान्‍य प्रकाश की सुविधा और हर सीट पर अलग से प्रकाश की व्‍यवस्‍था के रूप में है। सभी डिब्‍बों में गर्मा-गर्म खाना और शीतल पेय परोसने के लिए पैन्ट्री सुविधा उपलब्‍ध कराई गई है। यात्रियों के अतिरिक्‍त आराम के लिए डिब्‍बों में गर्मी और ध्‍वनि से बचाव की विशेष व्‍यवस्‍था की गई है। वंदे भारत एक्‍सप्रेस में 16 वातानुकूलित डिब्‍बे हैं जिनमें से 2 एक्‍जीक्‍यूटिव श्रेणी के हैं। गाड़ी की कुल यात्री क्षमता 1128 है। सभी डिब्‍बों में बिजली के उपकरण, सीट और डिब्‍बों के नीचे लगाए गए हैं। कार्बन फुटप्रिंट रोकने के लिए रेल गाड़ी में री-जेनरेटिव ब्रेक प्रणाली लगाई गई है जिससे 30 प्रतिशत इलेक्ट्रिक ऊर्जा की बचत होगी। गति, सुरक्षा और सुविधा इस गाड़ी की पहचान है। गाड़ी के डिब्‍बों की डिजाइनिंग और निर्माण महज 18 महीनों में चेन्‍नई के एकीकृत रेल कोच फैक्‍ट्री में किया गया। प्रधानमंत्री श्री नरेन्‍द्र मोदी की मेक-इन-इंडिया परिकल्‍पना को ध्‍यान में रखते हुए गाड़ी के ज्‍यादातर हिस्‍सों का डिजाइन व निर्माण देश में ही किया गया है। कम से कम खर्च में अंतरराष्‍ट्रीय मानकों के अनुरूप यात्री सुविधाएं और सुरक्षा प्रदान करने के मामले में यह गाड़ी वैश्विक रेल कारोबार में एक बड़ा बदलाव लाने की क्षमता रखती है।
तिरुपति में तिरुमला मंदिर का दौरा करने के बाद प्रधानमंत्री का संबोधन

प्रधानमंत्री श्री नरेन्‍द्र मोदी ने आज आंध्र प्रदेश के तिरूपति में तिरूमला मंदिर में दर्शन किए। मंदिर में पूजा-अर्चना के बाद प्रधानमंत्री ने कहा, “देश में शांति, एकता और सदभाव हो। हम गरीबी को जड़ से मिटाने में सफल रहें। भगवान बालाजी देश के जन साधारण के लिए जीवन में खुशियों और समृद्धि का आशीर्वाद दे।”
केन्द्रीय मंत्रिमंडल ने प्रतिभूति अपीलीय पंचाट (एसएटी), मुंबई में तकनीकी सदस्य का पद सृजित करने की मंजूरी दी

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल ने प्रतिभूति अपीलीय पंचाट (एसएटी), मुंबई में तकनीकी सदस्‍य का पद सृजित करने की मंजूरी दे दी है। यह पद भारत सरकार के सचिव स्‍तर का होगा। पद के लिए वेतनमान 2,25,000 रूपए (निर्धारित) अथवा सातवें वेतन आयोग के पे-मैट्रिक्स के लेवल 17 के अनुसार होगा। लाभ: तकनीकी सदस्‍य का पद सृजित होने से एसएटी में एक अतिरि‍क्‍त पीठ का गठन किया जा सकेगा। इससे भारतीय प्रतिभूति विनिमय बोर्ड, भारतीय बीमा नियामक विकास प्राधिकरण (इरडा) तथा पेंशन निधि विनियामक और विकास प्राधिकरण (पीएफआरडीए) की ओर से एसएटी के समक्ष बड़ी संख्‍या में आने वाली अपीलों का त्‍वरित निबटान संभव हो सकेगा। इसका फायदा पेंशन भोगियों, निवेशकों और आम लोगों को मिलेगा। देश में प्रतिभूति बाजार और बीमा क्षेत्र का तेज विकास हो रहा है। प्रतिभूति बाजार में बड़ी संख्‍या में खरीद और बिकवाली (ट्रेडिंग) होने तथा बीमा क्षेत्र में निवेशकों की संख्‍या बढ़ने से इनसे संबधित शिकायतों की संख्‍या भी बढ़ने की संभावना है। ऐसे में इन शिकायतों के त्‍वरित निबटान के लिए एक सक्षम प्रणाली की आवश्‍यकता है। ऐसा होने से पेशंन, बीमा और प्रतिभूति बाजार से जुड़ी आम लोगों की शिकायतों को जल्‍दी निबटाया जा सकेगा।
प्रधानमंत्री ने विश्‍व भारोत्तोलन चैम्पियनशिप में स्‍पर्ण पदक जीतने पर मीराबाई चानू को बधाई दी

प्रधानमंत्री श्री नरेन्‍द्र मोदी ने विश्‍व भारोत्तोलन चैम्पियनशिप में स्‍वर्ण पदक जीतने के लिए सुश्री मीराबाई चानू को बधाई दी है। प्रधानमंत्री ने कहा, ‘भारत को मीराबाई चानू पर गर्व है, जिन्‍होंने विश्‍व भारोत्तोलन चैम्पियनशिप में स्‍पर्ण पदक जीता है। उनके भावी प्रयासों के लिए बधाई और शुभकामनाएं।’
प्रधानमंत्री ने संसद के बजट सत्र पर सर्वदलीय बैठक को संबोधित किया

प्रधानमंत्री श्री नरेन्द्र मोदी ने 30 जनवरी, 2021 को संसद के बजट सत्र पर सर्वदलीय बैठक को संबोधित किया। प्रधानमंत्री ने महात्मा गांधी को उनकी पुण्यतिथि पर श्रद्धांजलि अर्पित की और कहा कि हमें उनके सपनों को पूरा करने की दिशा में प्रयास करना चाहिए। उन्होंने आज सुबह यूएसए में महात्मा गांधी की प्रतिमा को नुकसान पहुँचाने की घटना की निंदा करते हुए कहा कि नफरत का ऐसा माहौल हमारी दुनिया के लिए स्वागत योग्य नहीं है। प्रधानमंत्री ने आश्वासन दिया कि सरकार खुले दिमाग से कृषि कानूनों के मुद्दे पर विचार कर रही है। उन्होंने कहा कि सरकार का रुख वैसा ही है, जैसा 22 जनवरी को था, और कृषि मंत्री द्वारा दिया गया प्रस्ताव अभी भी कायम है। उन्होंने दोहराया कि कृषि मंत्री को सिर्फ एक फोन कॉल करके बातचीत को आगे बढ़ाया जा सकता है। बैठक में नेताओं द्वारा 26 जनवरी की दुर्भाग्यपूर्ण घटना का उल्लेख करने पर प्रधानमंत्री ने कहा कि कानून अपना काम करेगा। प्रधानमंत्री ने कहा कि सरकार बैठक में नेताओं द्वारा उठाए गए मुद्दों पर विस्तृत चर्चा के लिए तैयार है। उन्होंने संसद के सुचारू कामकाज और सदन के पटल पर व्यापक बहस के महत्व पर जोर दिया। उन्होंने कहा कि सदन में बार-बार होने वाले व्यवधानों के कारण छोटे राजनीतिक दलों को पर्याप्त रूप से खुद को व्यक्त करने का अवसर नहीं मिल पाता है। उन्होंने कहा कि बड़े राजनीतिक दलों यह सुनिश्चित करना चाहिए कि संसद सुचारू रूप से चले, कोई व्यवधान न हो और इस प्रकार, छोटे दल संसद में अपने विचार रखने में सक्षम हों। प्रधानमंत्री ने कहा कि भारत दुनिया की भलाई के लिए कई क्षेत्रों में महत्वपूर्ण भूमिका निभा सकता है। उन्होंने देशवासियों के कौशल और साहस का उल्लेख किया, जो वैश्विक समृद्धि को गुणात्मक रूप से बढ़ाने के लिए एक ताकत हो सकती है।
प्रधानमंत्री ने बुद्ध पूर्णिमा के अवसर पर भगवान बुद्ध के सिद्धांतों को स्मरण किया

प्रधानमंत्री श्री नरेन्द्र मोदी ने बुद्ध पूर्णिमा के अवसर पर भगवान बुद्ध के सिद्धांतों को स्मरण किया और उन सिद्धांतों को पूरा करने के लिये अपना संकल्प दोहराया। एक ट्वीट में प्रधानमंत्री ने कहा हैः “बुद्ध पूर्णिमा को हम भगवान के सिद्धांतों का स्मरण करते हैं और उन्हें पूरा करने का अपना संकल्प दोहराते हैं। भगवान बुद्ध के विचार हमारे ग्रह को अधिक शांतिपूर्ण, सौहार्दपूर्ण और परिपूर्ण कर सकते हैं।”